Ramaphosa betreur geweld tydens afsondering | Maroela Media
“Dit is kommerwekkend dat vroue en kinders, in ŉ baie moeilike tydperk vir ons land, in hul eie huise geterroriseer word en hulle dwing om desperaat om hulp te soek,” het die president in sy weeklikse nuusbrief gesê.
Hy het gesê die getal oproepe aan die nasionale beheersentrum het toegeneem sedert die afsonderingsperiode op 27 Maart begin het. Altesaam 148 persone is reeds in hegtenis geneem vir geslagsgebaseerde geweld.
“Ons is bewus daarvan dat die beperkings wat op mense se bewegings geplaas is en opsluiting in hul huise ŉ groot frustrasie is vir talle. Daar is egter nie enige verskoning vir geweld nie – nie teen vroue, kinders, bejaardes, lede van die LGBTQI+-gemeenskap, uitlanders of enigiemand anders nie.”
Ramaphosa het gesê die meerderheid Suid-Afrikaners respekteer die reëls van die afsondering en die regte van ander, maar “sommige wil die krisis vir hul eie boosaardige doelwitte uitbuit”.
“Ons innige meegevoel met die familie van Mama Ngenzeni Zuma wat verlede maand in KwaZulu-Natal verkrag en vermoor is deur mans wat hulself glo as soldate voorgehou het om toegang tot haar huis te bekom. Ons dink aan die familie van die 14-jarige Simphiwe Sibeko wat uit haar huis in Soweto verdwyn het en wie se liggaam verlede week in bosse gevind is.”
Hy het gesê dit is ŉ beskuldiging teen die Suid-Afrikaanse samelewing dat skole tydens die afsonderingsperiode aan die brand gesteek word en dat Eskom ŉ toename in vandalisme van sy infrastruktuur en ŉ toename in kabeldiefstal beleef.
“Wanneer die afsonderingsperiode opgehef word en skole weer oopmaak, sal duisende kinders nie ŉ skool hê om na terug te keer nie en hulle word ontneem van die reg op onderwys,” het hy gesê.
Die skade aan Eskom se eiendom het kragonderbrekings veroorsaak en sal ŉ beduidende bedrag vereis om te herstel.
“Dit is afstootlik dat kriminele hierdie afsonderingsperiode gebruik as ŉ dekmantel om die wet te breek in ŉ tyd wanneer ons wetstoepassers die nasionale poging ondersteun om die pandemie te beheer.”
Ramaphosa maan gemeenskappe om vandalisme aan te meld en gesê as hulle versuim om dit te doen, is hulle “stille vennote tot sabotasie”. “Dit is selde dat niemand sien wat gebeur nie. As gemeenskappe net passiewe omstanders is wanneer hulle misdaad opmerk, is hulle ook deel van die sabotasie wat uiteindelik nadelig is vir onsself, ons kinders en ons gemeenskappe.
“Ek het ŉ boodskap vir die gewetenlose misdadigers wat dink hulle kan misbruik maak van die geleentheid. Die strafregstelsel is nie met vakansie nie,” het hy bygevoeg.
15-jarige vas wat glo met vuurwapen betrap word
Die lippe beweeg, maar die daad word nie by die woord gevoeg nie. As die President se oggend en aand praatjies ooreen gestem het, sou ons ‘n ander Kommunikasie Ministers gehad het. Die wet geld vir almal.
Jy moet ingeteken wees om te stem13-3Jy moet ingeteken wees om te stem
Laat ons dan toe om as CPF en plaaspatrolleerders ons bydra te lewer en sodoende die SAPD en SANW behulpsaam te wees. Laat ons toe om ons deel ook by te dra in n poging om inbrake en vandalisme in ons gemeenskappe en by ons skole hok te slaan!!
Wat op aarde het jy gedink gaan gebeur meneer president? Dat almal soos soet kindertjies by hulle huise gaan bly? Word wakker man! Hulle skrik nie vir cele se gekwetter nie. Baaaaie mense het julle gewaarsku dat dit gaan gebeur so moenie nou kerm nie.
Ek HOOP van harte dat die oortreders selfs na die inperking vervolg sal word. Hou boek van al die klagtes gedurende die afsonderings tydperk en daag hulle daarna voor die hof. Té veel geweldenaars dink hulle kan wegkom met hulle dade.
gaan alle, en ek se ALLE, skroot werwe na vir kabels wat daar verkwansel word